Skal informere de ansatte i allmøte i morgen

ILLEVARSLENDE MELDING: Hovedtillitsvalgt for meteorologene Terje Alsvik Walløe og alle hans kolleger på Meteorologisk Institutt får i morgen meldingen om at institusjonen må nedbemanne. Foto: NRK,

Skylder på dyrt lønnsoppgjør: Meteorologisk institutt må nedbemanne

Direktør Anton Eliassen ved Meteorologisk institutt har i

dag informert sine sentrale ledere om at institusjonen er i en vanskelig økonomisk situasjon.

23. mars 2015

Artikkelen er over fem år gammel

Han bekrefter overfor VG at det er snakk om nedbemanning, og at de ansatte skal informeres på allmøte i morgen tidlig.

– Mer detaljer vil jeg ikke si til deg nå – dette skal de ansatte få rede på først, sier Eliassen til VG.







Ifølge Heidi Lippestad, som er direktør for organisasjon og samfunn på instituttet, skal de ansatte informeres på et allmøte som starter klokken 11 tirsdag.

Meteorologisk institutt fikk i fjor nei til ekstrabevilgning på 12,5 millioner til værradar.

430 årsverk

Meteorologisk institutt har hovedsete på Blindern i Oslo, men har store avdelinger i

VARSLER NEDBEMANNING: Direktør Anton Eliassen (69) varsler sine ansatte om nedbemanning tirsdag morgen. Foto:Lise Åserud,NTB scanpix

Bergen og i Tromsø – i alt utgjør arbeidsstokken om lag 430 årsverk. I tillegg er hele 390 værobservatører engasjert over hele landet.

– Vi hadde et lønnsoppgjør i høst, som vi hadde liten innflytelse over, og som ble dyrt. Dette er en av grunnene til det som skjer nå. Andre grunner er generell nedbemanning og effektivisering i statlig sektor, anfører Eliassen.

50 måtte gå i 2002

Han påpeker at det ikke er noe enestående at Meteorologisk institutt må nedbemanne:

– Vi hadde vel en nedbemanning på 50 personer i 2002, da vi la ned flere flyværkontorer. Dette er en del av utviklingen – at teknologi tar over for mennesker. I dag er værtjenesten Yr den dominerende kanalen for værinformasjon, og den foregår helt automatisk. Det er klart at dette må få en virkning, sier han.

I høst ble det også klart at Meteorologisk institutt ikke fikk noen ekstrabevilgning på 12,5 millioner kroner til utbygging av nye værradarer. Kunnskapsdepartementet mente at instituttet måtte klare å løse disse utbyggingsoppgavene innenfor sitt budsjett – som er på 285 millioner i inneværende statsbudsjett.

Flere værradarer

Direktør Eliassen sier at den sviktende ekstrabevilgningen ikke har ført til stans i fremdriften av nye værradarer:

– Utbyggingen fortsetter, og utsiktene til å få den ekstrabevilgningen neste år, her bedret seg, sier han.

Han ønsker ikke å svare i dag mandag på hvorvidt nedbemanningene vil skje med naturlig avgang, eller om ledelsen må ty til oppsigelser.

– Det vil vi orientere om etter allmøtet tirsdag, sier han.

Har overført penger

I styrets rapport for 2014 står den vanskelige økonomien flere ganger nevnt: Meteorologisk institutt har overført midler fra ett år til neste år hvis det har passet seg slik – men disse overføringene er ifølge rapporten sterkt redusert. Videre pekes det på et dyrt lønnsoppgjør, og at det også er lagt inn et effektiviseringskutt i 2014. I tillegg nevnes bortfallet av ekstrabevilgning på 12,5 millioner kroner til værradar-bygging.

Direktøren fortsetter

Men samtidig som det varsles nedbemanninger, er det klart at styret for Meteorologisk institutt har forlenget ansettelsen til direktøren selv: Anton Eliassen fyller nemlig 70 år ved inngangen til 2016, som er et jubileumsår. Han får dermed fortsette til han er nesten 71 år gammel.

Om dette skriver styret i årsrapporten:

– Både fordi han har vært en svært tydelig leder i sin funksjonstid, men også fordi instituttet står overfor tunge prosesser som følge av nye økonomiske tider og ny politikk. Dette er prosesser som nåværende direktør så vidt startet i 2014, og som han vil komme langt med hvis han får fortsette i enda to år.

Publisert: 23.03.15 kl. 14:37